31.		Návrh na vydanie platobného rozkazu (§ 265 CSP)
Okresný súd
Hviezdoslavova ul. č. 28, 010 59 Žilina
Navrhovateľ: 
SLOVPAP, a.s., Skuteckého ul. č. 5, Žilina, IČO, DIČ, IČ DPH, zastúpená Ing. Milanom Holým, obchodným riaditeľom
zapísaná v obchodnom registri Okresného súdu v Žiline, odd., vl. č. ...................................
Odporca:
NARPA, a.s., Národná ul. č. 8, Žilina, IČO, DIČ, IČ DPH, zastúpená Ing. Petrom Bielikom, predsedom predstavenstva
zapísaná v obchodnom registri Okresného súdu v Žiline, odd., vl. č. ....................................
Vec:	Návrh na vydanie platobného rozkazu na zaplatenie kúpnej ceny
V zmysle § 265 CSP podávame návrh na vydanie platobného rozkazu pre odporcu, NARPA, a.s. so sídlom Žilina, Skuteckého ul. č. 5. 
Svoj návrh odôvodňujeme nasledujúcimi skutočnosťami:
Dňa 11. 3. 2023 uzavrel navrhovateľ s odporcom kúpnu zmluvu, predmetom ktorej bola dodávka 500 000 kusov kancelárskeho papiera. Navrhovateľ predmet kúpnej ceny odporcovi dodal dňa 12. 4. 2023 a fakturoval dohodnutú kúpnu cenu vo výške 580,50 € (slovom päťstoosemdesiat eur a päťdesiat centov). 
Napriek písomnej výzve zo dňa 15. 6. 2023 odporca do dnešného dňa kúpnu cenu nezaplatil.
Dôkaz: Kúpna zmluva; Dodací list; Faktúra; Písomná výzva na zaplatenie kúpnej ceny zo dňa 15. 6. 2023
Na základe horeuvedených skutočností žiadame Okresný súd v Žiline, aby po vykonanom dokazovaní vydal nasledujúci
platobný rozkaz
Odporca je povinný zaplatiť navrhovateľovi kúpnu cenu vo výške 580,50 € (slovom päťstoosemdesiat eur a päťdesiat centov), úroky z omeškania od termínu splatnosti kúpnej ceny až do zaplatenia a trovy súdneho konania, to všetko do troch dní od nadobudnutia právoplatnosti platobného rozkazu.
V Žiline 30. 9. 2023	navrhovateľ
Poznámka
Súd môže aj bez výslovnej žiadosti navrhovateľa a bez vypočutia odporcu vydať platobný rozkaz.
Ide o skrátenú formu súdneho konania, keď sudca vydá príkaz na zaplatenie dlžnej sumy bez súdneho pojednávania a bez vypočutia sporných strán.
Aby súd mohol postupovať týmto spôsobom, musia byť splnené nasledujúce podmienky:
•	povinnosť odporcu zaplatiť peňažnú pohľadávku,
•	úplne objasnený skutkový stav veci podložený dôkazmi,
•	platné doručenie platobného rozkazu odporcovi aj navrhovateľovi.
Po doručení platobného rozkazu má odporca právo podať proti platobnému rozkazu odpor – riadny opravný prostriedok proti platobnému rozkazu (§ 267 CSP).
Odpor možno podať na súd, ktorý platobný rozkaz vydal v lehote 15 dní odo dňa doručenia.
Odpor musí byť riadne odôvodnený.
Včas podaný a odôvodnený odpor proti platobnému rozkazu znamená povinnosť súdu platobný rozkaz zrušiť a nariadiť ústne pojednávanie.
Ak bol platobný rozkaz platne doručený a odporca proti nemu nepodal odpor alebo podal odpor oneskorene, prípadne bez uvedenia dôvodov podania odporu, platobný rozkaz nadobudne právoplatnosť a vykonateľnosť.